**Din scoarță-n scoarță**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ne-am mai iubit o iarnă, prin zăpadă

Am alergat desculți ca doi copii,

Gerul cumplit nu a putut să scadă

Mercurul din poeme... Fantezii

S-au scurs la gura sobei pe-nserate

Și dimineți târzii, îmbrățișați,

Ne-au prins, flămânzi, dar n-am poftit bucate,

Ci ne-am iubit de miercuri până marți.

Să vină primăvara colorată

Și să te culc pe-o pătură de flori,

Să te citesc, la fel ca altădată,

Din scoarță-n scoarță, tandru, până-n zori.

- Romanţe cu parfum de mere coapte

S-au scris la gura sobei, tu şi eu

Ne-am cuibărit sub ceruri înc-o noapte

Şi ne-am iubit. Mă ierte Dumnezeu

Că am furat nectar din fructul Evei

Şi buzele cu el ţi le-am atins

Ca tu să guşti din profunzimea sevei

Şi să mă vrei prefaţă şi cuprins.

Ne bate-n geam cu muguri neputinţa

De-a amâna o vreme primii zori,

Din scoarţă-n scoarta-mi cercetezi dorinţa

Când mâna peste coapse ţi-o strecori.

Ioan Grigoraș Liliana Trif